สมโภชน์ ทับเจริญ เกษตรกรผู้ปฏิเสธเงิน 1,500 ล้านบาท
“ผมไม่มีความจำเป็นที่ต้องใช้เงินมากมายถึง 1,500 ล้านบาท ผมแค่อยากจะสร้างความสุขจากสิ่งที่ผมมีให้แก่คนอื่นๆ ด้วยแค่นั้นเอง”  นี่คือคำพูดของสมโภชน์ ทับเจริญ เกษตรกรที่ได้ปฏิเสธเงินเป็นพันล้านครั้งแล้วครั้งเล่า  เขาคนนี้คือใคร วันนี้ลงทุนแมนจะเล่าให้ฟัง
19 ต.ค. 2561

สมโภชน์ ทับเจริญ เกษตรกรผู้ปฏิเสธเงิน 1,500 ล้านบาท / โดย ลงทุนแมน
“ผมไม่มีความจำเป็นที่ต้องใช้เงินมากมายถึง 1,500 ล้านบาท
ผมแค่อยากจะสร้างความสุขจากสิ่งที่ผมมีให้แก่คนอื่นๆ ด้วยแค่นั้นเอง”
นี่คือคำพูดของสมโภชน์ ทับเจริญ
เกษตรกรที่ได้ปฏิเสธเงินเป็นพันล้านครั้งแล้วครั้งเล่า
เขาคนนี้คือใคร วันนี้ลงทุนแมนจะเล่าให้ฟัง
สมโภชน์ ทับเจริญ พูดชื่อนี้หลายคนอาจจะไม่รู้จัก แต่เขาคือ เกษตรกรที่เป็นเจ้าของที่ดิน 50 ไร่ ตั้งอยู่ที่แขวงนวลจันทร์ เขตบึงกุ่ม ใจกลางกรุงเทพมหานคร
ปัจจุบัน คุณสมโภชน์มีอายุ 60 ปี อดีตนั้นเคยเป็นอาจารย์ประจำศูนย์วิจัย มหาวิทยาลัยเกษตรศาสตร์
ครอบครัวของเขามีอาชีพทำไร่ทำนามาตั้งแต่เขายังเล็ก จนวันหนึ่งที่คุณแม่ของคุณสมโภชน์เสียชีวิต เขาจึงลาออกจากราชการมาดูแลพ่อที่เริ่มชรา และหันมาทำอาชีพเกษตรกรรมเต็มตัวนับจากนั้น
โดยที่ดินผืนนี้คุณสมโภชน์ บอกว่าเป็นสมบัติของบรรพบุรุษ ซึ่งมีอาชีพทำนาเช่นเดียวกัน ที่ดินผืนนี้นับจนถึงปัจจุบันมีอายุกว่า 150 ปีแล้ว
คุณสมโภชน์ เล่าว่าในช่วงปี พ.ศ. 2520 สมัยนั้นราคาที่ดินอยู่ที่ไร่ละ 100,000 บาท จนมาในช่วงต้นปี พ.ศ. 2530 ความเจริญจากของเมืองหลวงได้เริ่มขยายออกมาถึงชานเมือง คนท้องถิ่นจำนวนมากจึงขายที่นาให้กับนายทุนหมู่บ้านจัดสรรเพราะต้องการเงิน ทำให้อาชีพทำนาค่อยๆ ลดน้อยลง
มาวันนี้ เขาบอกว่ามูลค่าของมันเพิ่มมาอยู่ที่ไร่ละ 30 ล้านบาท ถ้าเขาขายที่ดินทั้งหมด 50 ไร่ ก็ได้จะได้เงิน 1,500 ล้านบาท
แต่คำถามที่ตัวเขา มักถามตัวเองอยู่เสมอๆ คือ ในชีวิตของเขานั้น จำเป็นต้องมีเงินมากมายขนาดนั้นเหรอ?
ไม่ว่าเขาจะกินข้าวมื้อละแสนหรือมื้อละล้าน สุดท้ายสิ่งที่เขาได้ก็เหมือนกับการกินข้าวจานละ 30 บาท ก็คือ ความอิ่ม ที่เหมือนกัน..
ปัจจุบัน ภายในที่ดิน 50 ไร่นั้น ถูกแบ่งเป็น 2 ส่วน โดยส่วนที่ 1 มีจำนวน 14 ไร่
ในส่วนนี้ คุณสมโภชน์สร้างให้เป็นย่านธุรกิจและใช้ชื่อ “ร้าน @บางขวด” ซึ่งภายในบริเวณนี้จะมีร้านค้า ร้านกาแฟ และมีการนำผลผลิตจากไร่นาของเขามาขาย โดยที่ไม่ได้ผ่านพ่อค้าคนกลาง
ในส่วนที่ 2 อีก 36 ไร่ ใช้เป็นฟาร์มปลูกพืชผักที่ปลอดภัยต่อผู้บริโภค สร้างเป็นพิพิธภัณฑ์เกษตรโดยใช้เทคโนโลยีที่เหมาะสม เพื่อให้คนภายนอกโดยเฉพาะคนกรุงเทพได้เข้ามาเรียนรู้และท่องเที่ยวเชิงเกษตร พร้อมทั้งสามารถหาความสุขท่ามกลางธรรมชาติในพื้นที่แห่งนี้ ซึ่งสิ่งนี้เป็นสิ่งที่เขาฝันอยากที่จะทำมาตั้งนานแล้ว
ที่ดินในส่วนนี้ เขายังได้แบ่งไว้สำหรับปลูกข้าวจำนวน 3 ไร่ ซึ่งมีทั้งเอาไว้ทำกินและเอาไว้ขาย โดยข้าวที่ปลูกนั้นใช้เวลาประมาณ 4 เดือน จะให้ผลผลิตรวมกัน 1,500 กิโลกรัม ซึ่งเขาจะเก็บไว้กินเอง 50 กิโลกรัมและเอาไว้ทำพันธุ์ 50 กิโลกรัม
ที่เหลือประมาณ 1,400 กิโลกรัมจะนำไปขายที่ร้าน @บางขวด กิโลกรัมละ 90 บาท ซึ่งจะได้เงินประมาณ 126,000 บาทต่อ 1 รอบการปลูกข้าว หรือตกเดือนละประมาณ 31,500 บาท ซึ่งเงินจำนวนนี้สำหรับเขาถือว่า เพียงพอแล้วในการใช้ชีวิตในทุกวันนี้
ถ้าเราเป็นคุณสมโภชน์ เราจะเลือกทางไหนดี?
เราจะขายที่ดินเพื่อเอาเงินพันล้านหรือไม่?
ซึ่งคำตอบที่ได้ของแต่ละคนก็คงแตกต่างกันในมุมมองของตนเอง
บางคนทำนาไม่เป็น ไม่ได้ชอบอาชีพทำนา ก็คงอยากขายที่ดินแล้วเอาเงิน 1,500 ล้านบาทไปใช้
แม้แต่คนที่มีอาชีพทำนา ก็คงเลือกขายที่ดินแล้วเอาเงินมาใช้เช่นกัน เพราะทำไปร้อยปีก็คงไม่ได้เงินเท่านี้
ถ้าคิดโดยเอาเงินเป็นตัวตั้ง ทุกคนก็คงเลือกขายที่ดิน
แต่สำหรับคุณสมโภชน์ เขากล้าเลือกในสิ่งที่เขารัก.. เพราะโจทย์ของเขาไม่ใช่เรื่องตัวเลขในบัญชีธนาคาร แต่เป็นสิ่งที่เขารักที่จะทำ
ไม่ว่าจะเลือกทางไหน ไม่ว่าจะคิดอย่างไร ก็คงไม่มีถูกหรือผิด เพราะมันเป็นสิทธิ์ของแต่ละคน
อย่างไรก็ตาม เรื่องนี้อาจทำให้เราฉุกคิดนิดหนึ่งในเรื่อง “ความสุข”
การมีความสุขเป็นอย่างไร?
เงินเกี่ยวข้องกับความสุขมากแค่ไหน
ถ้าเอา ความสุข และ เงิน มาหาความสัมพันธ์กันจะเป็นอย่างไร
เรามีความสุขก่อนมีเงินได้หรือไม่?
หรือเราต้องมีเงินมากมายก่อน ถึงมีความสุข
ทุกคนยอมรับว่าเงินเป็นเรื่องจำเป็น ที่ช่วยให้เราทำสิ่งที่รักได้อย่างไม่ลำบาก
แต่ปัญหาก็คือ คนส่วนใหญ่ไม่แน่ใจว่ามีเงินมากแค่ไหนถึงจะเพียงพอ สุดท้ายก็แก้ปัญหาด้วยการตั้งเป้าว่าต้องมีเงินให้มากที่สุดไว้ก่อน เรื่องอื่นค่อยคิดทีหลัง
และเวลาก็ผ่านเลยไป..
จนเราลืมคิดไปว่า ตัวเราเองต้องการอะไร..
----------------------
หากต้องการอ่านบทความ ติดตามลงทุนแมนได้ที่ "blockdit" โหลดเลย 
ความคิดดีๆ เกิดขึ้นที่บล็อกดิต..
.
หนังสือลงทุนแมนไว้อ่านยามว่าง เล่ม 1.0-7.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
References
-
-
-
- 
- 
-